tomron87/hebrew-wikipedia-sentences-corpus huggingface dataset:
היא משתמשת בנוזל קירור, העשוי מתערובת שוות חלקים של אתילן גליקול ומים, כדי לשמור על הסוללה בטמפרטורת הפעלה רצויה.
יש לבצע תחזוקה על כל מגה-פק פעם בחמש שנים, כדי לבצע פעילויות כמו החלפת המשאבה המפעילה את מערכת הניהול התרמית ומילוי נוזל הקירור.
התחזוקה צפויה להימשך כשעה לכל מגה-פק.
טסלה אנרג'י היא חברת בת של טסלה בתחום האנרגיה הנקייה.
החברה מפתחת, בונה, מתקינה ומוכרת מערכות לייצור אנרגיה סולארית פוטו-וולטאית, מוצרים לאחסון אנרגיה של סוללות, וכן מוצרים ושירותים נלווים אחרים למגורים, מסחר ולקוחות תעשייתיים.
החברה הוקמה ב-2016 לאחר שטסלה רכשה את חברת SolarCity ומיזגה אותה עם חברת Zep Solar.
סולאר-סיטי שנוסדה ב-4 ביולי 2006, על ידי פיטר ולינדון ריב, בני דודיו של מנכ"ל טסלה, אילון מאסק, נרכשה בעלות של כ-2.6 מיליארד דולר ומוזגה עם פעילות מוצרי אחסון הסוללות ליצירת טסלה אנרגיה.
מוצרי החברה כללו, נכון ל-2021, פאנלים סולאריים, מערכת רעפים סולאריים בשם Tesla Solar Roof, ממיר בשם "Tesla Solar Inverter", מכשיר לאחסון אנרגיה ביתי בשם פאוורוול, ומערכות אחסון אנרגיה בקנה מידה גדול המכונות פאוור-פק ומגה-פק.
בשנת 2020 פרסה החברה מערכות אנרגיה סולארית המסוגלות לייצר 205 מגה וואט (היא דורגה שלישית במתקני שמש למגורים בארצות הברית) ופרסה 3 GWh של מוצרי אחסון אנרגיה של סוללות.
מטה החברה ממוקם בעיר פרימונט, באיסט ביי במדינת קליפורניה שבארצות הברית.
טסלה רודסטר היא מכונית על חשמלית במרכב קופה, שהוצגה לראשונה על ידי חברת טסלה כאב טיפוס בנובמבר 2017. הרודסטר אמורה הייתה להיות מיוצרת בשנת 2020 אך הייצור שלה נדחה שוב ושוב.
טסלה מתכננת שהרודסטר תהיה המכונית המהירה ביותר בעולם, עם מהירות מרבית מעל 402.3 קמ"ש והאצה מ-0 ל-100 קמ"ש בתוך 1.9 שניות.
אף על פי ששמה הוא "טסלה רודסטר" מרכבה אינו רודסטר אלא קופה.
הטסלה רודסטר היא הדור השני של הטסלה רודסטר שהוצגה בשנת 2008 והייתה מבוססת על דגם האליז של יצרנית הרכבים לוטוס.
לרודסטר החדשה אין קשר לדגם הישן, מלבד השם הזהה.
בעת השקת הרודסטר אמר אילון מאסק כי השאיפה שלו היא ש"הדור השני של הדגם יהיה המסמר האחרון בארון הקבורה של מנוע הבעירה הפנימית", ושבכוונתו "להוכיח ליצרני הרכב שמכונית חשמלית יכולה להיות יותר מהירה ממכונית המונעת באמצעות מנוע בעירה פנימית."
ביוני 2018 הכריז מאסק על אפשרות לחבילת SpaceX, שתוסיף למכונית כ-10 רקטות האצה שיאפשרו תאוצה משופרת, מהירות גבוהה יותר, ויכולת תמרון משופרת.
בינואר 2021 אמר מאסק כי ייצורה של הרודסטר ידחה ל-2022.
בספטמבר 2021 דחתה טסלה את הייצור של הרודסטר לשנת 2023.
באוקטובר 2024, הצהיר מאסק בראיון כי המכונית תצא לייצור בשנת 2025.
בשיחה עם בעלי המניות של החברה בנובמבר 2025 אמר מאסק כי גרסת הייצור של הרודסטר תוצג לציבור ב-1 באפריל 2026, והייצור עצמו יחל בשנת 2027.
מחירה של המכונית בארצות הברית יעמוד על 200,000 דולר עם מקדמה של 50,000 דולר.
המעצב של הטסלה רודסטר הוא פרנץ פון הולזאהאוזן , שעיצב דגמים אחרים של טסלה כמו טסלה מודל S, מודל X, ומודל 3. הטסלה רודסטר היא מכונית קופה עם אפשרות לגג נפתח מזכוכית.
היא כוללת ספוילר חשמלי אחורי להפחתת העילוי במהירויות גבוהות, והעלאת הגרר בזמן בלימה.
אב הטיפוס כלל הגה בעיצוב של הגה מטוס וארבעה מושבים - שניים מרווחים מקדימה ושני מושבים קטנים יותר מאחור.
טסלה לא מציינת פרטים רבים על מערכת ההנעה, אך עם זאת פרסמה שהרודסטר תהיה מונעת באמצעות שלושה מנועים חשמליים המספקים מומנט מרבי של 1019.4 קג"מ, וסוללת ליתיום יון בקיבולת 200 קוט"ש שתספק טווח נסיעה חשמלי של 1,000 ק"מ.
טסלה הודיעה כי ייתכן ותייצר את המנוע כשהוא עטוף בפחמן, דבר שיהפוך אותו למהיר יותר.
לפי התכנון, הרודסטר אמורה להאיץ מ-0 ל-100 קמ"ש בתוך 1.9 שניות, להמשיך ל-160 קמ"ש בתוך 4.2 שניות, ולגמוע רבע מייל ב-8.8 שניות.
מהירותה המרבית צפויה לעמוד על מעל 402.3 קמ"ש.
עם זאת, אילון מאסק אמר שאלו הביצועים הצפויים באב הטיפוס, וכי גרסת הייצור תציג ביצועים גבוהים יותר.
הודות לשיתוף הפעולה עם חברת ספייס-אקס, טסלה מתכננת להציע גרסה של הרודסטר הכוללת רקטות המאיצות את המכונית מ-0 ל-100 בתוך פחות מ-1.2 שניות.
טסלה מודל Y היא מכונית חשמלית קומפקטית במרכב קרוסאובר, בעלת חמישה עד שבעה מקומות ישיבה, שמיוצרת על ידי טסלה משנת 2020. היא הוצגה במרץ 2019, והייצור החל במפעל בפרימונט בינואר 2020. במרץ 2020 החלו המשלוחים ללקוחות.
המודל Y הוא "אח קטן" למודל X.
זהו דגם המבוסס בעיקרו על טסלה מודל 3, כש-75% מחלקיו משותפים למודל 3.
בשנת 2023 הוא הפך לדגם הנמכר ביותר בעולם.
בשנת 2013 הגישה טסלה בקשה לסימן מסחרי "מודל Y".
בשנת 2015 רמז אילון מאסק על המודל Y.
ביוני 2018 חשף מאסק תמונה ראשונית למודל Y ואת תאריך החשיפה הרשמית.
מאסק חשף בשנת 2017 שמודל Y לא ייוצר במפעל בפרימונט כי אין בו מספיק מקום, אף כי לאחר מכן הוא יוצר שם.
בנובמבר 2019 חשפה טסלה כי מודל Y יהיה הראשון שיבנה במפעל גיגה ברלין החדש.
הייצור הראשוני של מודל Y במפעל גיגה שאנגחאי בסין החל בדצמבר 2020, ותוכננו להיבנות בו כ-250,000 יחידות בשנת 2021.
בינואר 2021 החלה טסלה בשיווק המודל Y בסין ומכרה בתוך שישה ימים את הכמות שתוכננה (הכמות לא ידועה) לרבעון הראשון של 2021.
בשנת 2023 נהיה מודל Y לדגם הנמכר ביותר בעולם, ובכך עקף את טויוטה קורולה שהייתה עד אז בראש טבלת הדגמים בשוק העולמי.
טסלה לא חשפה פרטים רבים על מודל Y.
RWD: גרסת הטווח הקצר, עם טווח נסיעה חשמלי של 393 קילומטר (בתקן EPA).
היא מאיצה מ-0 ל-100 קילומטר לשעה בתוך 5.3 שניות ומגיעה למהירות מרבית של 217 קילומטר לשעה.
מחירה בארצות הברית עומד על 43,190 דולר.
AWD: גרסת הטווח הארוך, עם טווח נסיעה חשמלי של 541 קילומטר (בתקן WLTP).
היא מאיצה מ-0 ל-100 קמ"ש בתוך 4.8 שניות ומגיעה למהירות מרבית של 217 קילומטר לשעה.
מחירה בארצות הברית עומד על 51,190 דולר.
עדכון תוכנה בעלות של 2,000 דולר מאפשר שיפור ההאצה מ-0 ל-100 קילומטר לשעה ל-4.3 שניות, תוך הורדת הטווח ל-480 קילומטר.
פרפורמנס: גרסת הביצועים, עם טווח נסיעה חשמלי של 488 קילומטר (בתקן EPA).
היא מאיצה מ-0 ל-100 קמ"ש בתוך 3.5 שניות ומגיעה למהירות מרבית של 250 קילומטר לשעה.
מחירה בארצות הברית עומד על 61,190 דולר.
טסלה הייתה אמורה להציג גרסת RWD ארוכת טווח מופחתת ביצועים, אך היא בוטלה.
ב-2024 החלה טסלה להציע גרסה כזו בארצות הברית ובחלק ממדינות אירופה עם טווח של כ-600 קילומטר (בתקן WLTP).
מודל Y היא המכונית הראשונה של טסלה המשתמשת במשאבת חום לחימום תא הנוסעים, בדומה לכלי רכב מוקדמים יותר של יצרנים אחרים, כדוגמת ניסאן ליף, ב.מ.וו i3, יגואר I-פייס, אאודי אי-טרון וקיה נירו.
משאבת החום של מודל Y יכולה לייעל ב-300% את צריכת האנרגיה במזג אוויר קר, לעומת שימוש במנוע החשמלי לחימום תא הנוסעים.
השימוש במשאבת חום הפך את מודל Y לדגם החסכוני מבין דגמי טסלה, כיוון שמכוניות חשמליות שלא משתמשות במשאבת חום יכולות לאבד 40% ויותר מטווח הנסיעה שלהם במזג אוויר קר, עקב צריכת החשמל מהסוללה לצורך חימום תא הנוסעים.
לדברי אילון מאסק, משאבת החום היא אחד השינויים בהשוואה למודל 3.
טסלה הודיעה כי תייצר את מודל Y במפעל גיגה נבדה יחד עם סוללות הרכב, וההרכבה הסופית תתקיים במפעל טסלה בפרימונט.
חודשיים לאחר מכן, במאי 2019, אישרה טסלה כי בכוונתה לעכב ייצור של דגמי טסלה אחרים במפעל בפרימונט כדי לפנות מקום למודל Y, מאוחר יותר, הודיעה טסלה כי מודל Y יבנה גם במפעל גיגה שאנגחאי שבסין, וגם במפעל גיגה ברלין שבגרמניה.
בנובמבר 2020 חתמה טסלה על הסכם עם חברת LG Chem המייצרת סוללות יוני ליתיום, שתספק את הסוללות למודל Y שמורכב בסין.
בשנת 2022 נמכרו 759,000 מכוניות מדגם מודל Y, דבר שהעמיד את המכונית במקום הרביעי ברשימת המכוניות הנמכרות בעולם באותה שנה.
בשנת 2023 הדגם הפך למכונית הנמכרת ביותר בעולם, ובכך עקף את טויוטה קורולה ששלטה עד אז בשוק העולמי.
טסלה סייברקוואד היא מכונית קונספט חשמלית במרכב טרקטורון, שהוצגה על ידי טסלה יחד עם טסלה סייברטראק בנובמבר 2019.
בסיום ההצגה של הסייברטראק באולפן העיצוב של הטסלה בהות'ורן, הודיע אילון מאסק על "דבר נוסף", ובשלב זה הוצג הטרקטורון על גב הסייברטאק.
הסייברטראק תואר כבעל "מקום לארגז הכלים שלך, הצמיג והסייברקוואד, עם מקום פנוי".
יום לאחר מכן, צייץ אילון מאסק, "טרקטורון דו-מושבי של טסלה יגיע בהתחלה כאופציה עבור הסייברטראק" בהוספת 100 דולר.
הסייברקוואד יכול להיטען משקע ה-V2L של הסייברטראק במתח של 120 או 240 וולט.
בדצמבר 2021 חשפה טסלה טרקטורון אשר מבוסס על הסייברקוואד.
הוא בעל מרכב יותר קטן ועם מהירות מוגבלת ל-16 קמ"ש ועם שעת שימוש לכל טעינה.
מחיר הטרקטורון עומד על 1,900 דולר ליחידה, בשעות הראשונות למכירה נגמרו כל היחידות לפני שנפתח פס הייצור מחדש.
בשנת 2022 בגלל בעיות בטיחות בוצע ריקול של היחידות שנמכרו ובשנת 2023 החלו מכירות של דגם משודרג.
טסקר לונדס אודי היה פוליטיקאי אמריקאי, שכיהן כמושלהּ ה-12 של מדינת נבדה בשנים 1911–1915, ולאחר מכן ייצג אותה בסנאט של ארצות הברית ממרץ 1921 ועד 1933.
אודי נולד באוקטובר 1870 ברובע ברוקלין שבעיר ניו יורק.
ב-1895 קיבל תואר ראשון במשפטים מבית הספר למשפט של אוניברסיטת ניו יורק, ועד 1898 התמחה בעריכת דין בניו וירק, עת עבר אל נבדה.
שם שימש כעורך הדין וסוכן העסקים של משפחת סטוקס האמידה.
בשנת 1898 התקבל אל לשכת עורכי הדין של מדינת נבדה.
אודי צבר את הונו בשגשוג יסוד הכסף בשנת 1900 בעיר טונופַּה (Tonopah) שבנבדה, והפך למנהל "חברת הכרייה טונופה".
הוא היה התובע המחוזי של מחוז ניי מ-1900 עד 1902. בשנים 1903–1906 שירת כחבר הסנאט המדינתי של נבדה, מטעם המפלגה הרפובליקנית.
בראשית ינואר 1911 אודי הושבע לתפקידו כמושל נבדה.
מכיוון שלא היה נשוי באותה העת, אמו אלן ואחיותיו שימשו כמארחות הרשמיות במעון המושל.
ב-17 במרץ 1911 חתם על צו שהעניק ללאס וגאס מעמד של עיר, ובמהלך כהונתו קיבלו נשים זכות בחירה, אושר חוק הרכב המדינתי, מוסדה חקיקה לבטיחות בענף הכרייה, וחלו שיפורים בשיפויים ובהטבות של פועלי הצווארון הכחול.
ב-30 בנובמבר 1916 נישא לדייזי רנדל.
בשנת 1921 ייצג את נבדה בסנאט של ארצות הברית, אך בבחירות 1932, בהן התמודד לתקופת כהונה שלישית, הפסיד את מושבו לפט מקארן.
במהלך 1938 זכה במועמדות מפלגתו לייצוג נבדה בסנאט, אך הפסיד פעם נוספת לסנאטור המכהן מקראן, הפעם בהפרש גדול עוד יותר.
אודי נפטר ב-17 בפברואר 1950 בסן פרנסיסקו, בגיל 79.
טסלה סייברקאב הוא רכב חשמלי אוטונומי שפותח על ידי חברת טסלה מארצות הברית, ומיועד לשימוש כמונית אוטונומית במסגרת שירותי שיתוף רכבים מבוססי נהיגה אוטונומית.
הרכב נחשף לראשונה בשנת 2024 במהלך אירוע 'We, Robot' שהתקיים באולפני האחים וורנר בקליפורניה.
לפי תוכניות החברה, הייצור מתוכנן להתחיל בין השנים 2026 ל־2027.
הסייברקאב מתאפיין בעיצוב מינימליסטי המותאם לנהיגה אוטונומית מלאה.
לפי הערכות מטסלה, עלות הרכב צפויה לעמוד על פחות מ־30,000 דולר, ועלות ההפעלה המשוערת היא כ־0.30 דולר למייל.
הרעיון של מונית אוטונומית הוצג לראשונה על ידי טסלה בשנת 2019, כאשר מנכ"ל החברה, אילון מאסק, הציג חזון ליצירת צי רכבים אוטונומיים שישמשו כמוניות שיתופיות.
בשנים שחלפו מאז, טסלה המשיכה לפתח את טכנולוגיית הנהיגה האוטונומית שלה, תוך התמודדות עם אתגרים טכנולוגיים ורגולטוריים.
הסייברקאב מהווה מענה מצד טסלה למתחרותיה בתחום המוניות האוטונומיות, כגון ויימו מבית אלפבית וזוקס מבית אמזון, שכבר החלו להפעיל שירותי מוניות אוטונומיות בערים מסוימות בארצות הברית.
העיצוב של הסייברקאב מושפע מטסלה סייברטראק.
הרכב כולל שני מושבים בלבד ואינו מצויד בהגה או בדוושות.
דלתות הרכב נפתחות בסגנון "דלתות פרפר" , והעיצוב הפנימי כולל מסך תצוגה אחד בגודל 20.5 אינץ' בלוח המחוונים.
הסייברקאב מצויד במערכת טעינה אלחוטית כדי שניתן יהיה להטעין את הרכב ללא התערבות אנושית, וכן במערכת ניקוי המבוססת על ואקום וקרני UV לחיטוי המושבים בין הנסיעות.
עיצוב הרכב אינו כולל חלון אחורי, במטרה לשפר את האווירודינמיות של הרכב.
הסייברקאב מתבסס על מערכת ה־FSD של טסלה, שמספקת יכולות נהיגה אוטונומיות מתקדמות.
כמו דגמים חשמליים נוספים של טסלה, המערכת מסתמכת על מצלמות בלבד ללא שימוש ברדארים או לידאר.
לפי טסלה, מערכת ה־FSD מתוכננת לספק נהיגה אוטונומית מלאה ללא צורך בהתערבות או פיקוח אנושי.
הסייברקאב צפוי להיות חלק משירות שיתוף רכבים אוטונומיים שטסלה מתכננת להשיק תחת השם "Tesla Network".
השירות יאפשר לרכבים לפעול כמוניות אוטונומיות שיתופיות, כאשר בעלי רכבים פרטיים יוכלו להצטרף לשירות.
מודל זה דומה לשירותים כמו אובר, אך מתמקד במוניות אוטונומיות לחלוטין.
טסלה מתכננת להפעיל צי רכבי סייברקאב בערים שונות בארצות הברית, בעיקר בקליפורניה ובטקסס, החל משנת 2027. עם זאת, ידועה הנטייה של החברה לעיכובים, והתחום של נהיגה אוטונומית עדיין מתמודד עם אתגרים רגולטוריים וטכנולוגיים משמעותיים.
חברות שונות פועלות בתחום המוניות האוטונומיות.
בין המתחרות העיקריות ניתן למנות את ויימו מבית גוגל, זוקס מבית אמזון וחברת קרוז מבית ג'נרל מוטורס, שכבר החלו להפעיל שירותים מסחריים בערים שונות.
טסלה פועלת לפתח הן את הטכנולוגיה והן את הרכב עצמו, מה שמקנה לה יתרון תפעולי ותחרותי מסוים.
התגובות הראשוניות להצגת הסייברקאב התמקדו בעיקר בעיצוב החדשני ובחוויית הנסיעה האוטונומית.
עם זאת, עלו ספקות באשר למוכנות הטכנולוגיה לנהיגה אוטונומית מלאה, במיוחד לנוכח ביצועי מערכת ה־FSD, שלא הוכיחו אמינות מספקת במועד ההשקה.
בנוסף, תחרות מצד חברות טכנולוגיה ורכב מציבה אתגרים נוספים לטסלה, בעיקר בנוגע לדרישות רגולטוריות וההתמודדות עם ביקורת ציבורית כלפי תחום הנהיגה האוטונומית.
הצגת הסייברקאב באירוע ההשקה ב־2024 גררה תגובות מעורבות בשוק ההון ובקרב אנליסטים.
לאחר האירוע, מניית טסלה רשמה ירידה.
מספר אנליסטים הצביעו על חוסר בפרטים בנוגע לתוכניות עסקיות, לוחות זמנים ומדיניות רגולטורית.
הביקורת התמקדה בעיקר בתנאי ההדגמה, שלא נחשבו למייצגים תנאי נהיגה מציאותיים.
מנגד, היו אנליסטים שהביעו תחזיות חיוביות לגבי העלייה הצפויה בשווי המניה.
במקביל, נרשמה עלייה במניותיהן של חברות אובר וליפט, דבר שמעיד על בחינה מחודשת של מעמדן בשוק התחבורה העתידי.
טעון הגנה הוא מותחן ופעולה אמריקאי משנת 2012, בבימויו של דניאל אספינוזה בכיכובם של דנזל וושינגטון וראיין ריינולדס.
הסרט עוקב אחר מאט וסטון, סוכן CIA צעיר המופקד על בית בטוח בקייפטאון, דרום אפריקה, שבו מוחזק טובין פרוסט, סוכן CIA לשעבר ובוגד נמלט.
כאשר הבית הבטוח מותקף, וסטון נאלץ להימלט עם פרוסט, והשניים מוצאים עצמם במנוסה מתמדת, תוך שהם מנסים לגלות מי עומד מאחורי המתקפה.
בסרט מככבים דנזל וושינגטון בתפקיד טובין פרוסט וריאן ריינולדס בתפקיד מאט וסטון.
הסרט היה הסרט הראשון של אספינוזה בשפה האנגלית.
הוא הוקרן בבכורה בניו יורק ב-7 בפברואר 2012, ויצא לאקרנים בבתי הקולנוע בארצות הברית ב-10 בפברואר 2012 על ידי סרטי יוניברסל.
הסרט זכה לביקורות מעורבות, עם שבחים על הביצועים של וושינגטון וריינולדס, אך ביקורות שליליות על התסריט ועריכת סצנות האקשן.
למרות זאת, הסרט זכה להצלחה מסחרית, והרוויח 208 מיליון דולר ברחבי העולם מול תקציב של 85 מיליון דולר.
הסרט נפתח כאשר טובין פרוסט, סוכן CIA לשעבר שהפך לבוגד ומכר סודות מדינה, מופיע לפתע בקייפטאון לאחר עשור של היעלמות.
הוא נעצר ומובא לבית בטוח המנוהל על ידי מאט וסטון, סוכן CIA צעיר ושאפתן.
במהלך חקירתו של פרוסט, הבית הבטוח מותקף על ידי כוחות לא ידועים, וכל הסוכנים במקום נהרגים, למעט וסטון ופרוסט שמצליחים להימלט.
וסטון, חסר ניסיון בשטח, נאלץ להתמודד עם פרוסט הערמומי והמסוכן, בעוד השניים במנוסה מתמדת, מנסים לגלות מי עומד מאחורי המתקפה ומה המידע הסודי שבידי פרוסט.
דנזל וושינגטון – טובין פרוסט, סוכן CIA לשעבר ובוגד נמלט.
ריאן ריינולדס – מאט וסטון, סוכן CIA צעיר המופקד על הבית הבטוח.
ורה פרמיגה – קתרין לינקולן, בכירה ב-CIA.
ברנדן גליסון – דייוויד בארלו, מנטור של וסטון ב-CIA.
סאם שפרד – הרלן ויטפורד, מנהל בכיר ב-CIA.
הסרט "טעון הגנה" קיבל ביקורות מעורבות.
באתר Rotten Tomatoes, הסרט מחזיק בציון של 53% על סמך 184 ביקורות, עם קונצנזוס המבקרים המציין כי הסרט מספק אקשן אינטנסיבי, אך העלילה צפויה והשימוש במצלמה רועדת מוגזם.
באתר Metacritic, הסרט קיבל ציון ממוצע של 52 מתוך 100, המבוסס על 36 ביקורות, המעיד על ביקורות מעורבות או ממוצעות.
ארז דבורה מאתר ynet כתב: "טעון הגנה אקשן טעון שיפור הוא רוצה להיות סרט של פול גרינגראס, אבל מסיים קרוב יותר למחוזות הלא קוהרנטיים של אקשן נוסח טוני סקוט." דורון פישלר כתב באתר "עין הדג": "הסרט מצולם גרוע.
כל שוט נראה כאילו צולם במצלמה אחוזה בידו של חולה פרקינסון הרוכב על גמל דוהר בזמן רעידת אדמה.".
טעות הייחוס הבסיסית היא מונח בפסיכולוגיה חברתית לפיו בני אדם נוטים בעת שיפוט של בני אדם אחרים לתת משקל יתר לגורמים פנימיים שהביאו לביצוע המעשה, כגון תכונות ומנטליות של המבצע, ולתת משקל חסר להשפעת הסיטואציה והגורמים החיצוניים שאינם תלויים באדם שהובילו למעשה.
הנטייה נובעת מהבולטות הרבה יותר של מבצע ההתנהגות בהשוואה לסיטואציה שהוא מצוי בה.
טעות הייחוס הבסיסית מבוצעת על ידי אנשים בעיקר ביחס לאחרים ולא ביחס לעצמם, מה שידוע כהטיית הצופה המשתתף, הנטייה של אנשים לייחס את פעולותיהם לגורמים חיצוניים ואילו את פעולות האחר לגורמים פנימיים.
את המונח טבע פרופסור לי רוס מספר שנים לאחר הניסוי קלאסי של אדוארד א.
רוס טען במאמר פופולרי כי טעות הייחוס הבסיסית היא הסלע הרעיוני לכל תחום הפסיכולוגיה החברתית.
בהמשך נקבע, שאחת הסיבות להיווצרות טעות הייחוס הבסיסית היא הליך עיבוד קוגניטיבי שגוי: קודם עושים שיפוט תכונתי ואחר כך מתקנים תיקון חסר של השפעת המצב.
השלכות של שגיאת הייחוס הבסיסית
כך לדוגמה, אם אדם יפוטר על ידי המעסיק מעבודתו, הוא ינטה לפרש זאת כחוסר הוגנות או רשעות של המעסיק, ולא יתן דעתו לכך שהפיטורין נובעים ממצבו של העסק, הצורך בביצוע קיצוצים וכדומה.
השלכה נוספת לנטייה זו היא התייחסות החברה לאנשים בעלי נכות בלתי נראית שהיא מצב בו קיימות מוגבלויות שאינן מתבטאות בתופעות חריגות או במגבלות תפקודיות הנראות לעין.
שגיאת הייחוס הבסיסית מושפעת מהבדלים בין-תרבותיים.
על פי מחקרים, בחברות מערביות יש נטייה גבוהה לבצע טעות ייחוס זו, ויש נטייה לייחס בהן יותר את התנהגות האדם לגורמים פנימיים.
לעומת זאת במדינות המזרח הרחוק טעות ייחוס זו איננה נפוצה, מכיוון ששמים בהן יותר דגש לשדה ההתרחשות.
מחקר נוסף הוכיח שאצל ילדים טעות הייחוס הבסיסית נפוצה פחות.
טעות הייחוס המוחלטת דומה לטעות הייחוס הבסיסית אלא שהיא באה בהקשר של קבוצת חוץ ויצירת סטריאוטיפ, אחת מהדרכים שבהן נוצרים סטריאוטיפים, זה בכך שאנו מייחסים התנהגות של יחיד לתכונה פנימית, ואז מכלילים את התכונה הפנימית הזו על כל הקבוצה שאליה הוא משתייך.
טעות התקן של המדידה היא מונח בתורת המבחנים הקלאסית.
זהו אומדן לטעות המדידה של המבחן, שמאפשר לחשב טווח טעות בתוכו נופל הציון האמיתי של האדם.
ציוניו של אדם אינם זהים ממדידה אחת לאחרת, הדבר נובע מכך שלכל מדידה יש טעות.
יש לראות את הציון של האדם כאומדן לציון האמיתי, אומדן שמכיל טעות.
הידע או היכולת האמיתיים של התלמיד נקראים ציון אמיתי.
טעות התקן של המדידה מאפשרת להעריך את מידת ההשתנות של ביצועי התלמיד, מתוך נתוני הקבוצה.
הנוסחה לחישוב טעות המדידה היא:
S היא סטיית התקן של ציוני המבחן.
r הוא מקדם המהימנות של המבחן.
לדוגמה: אם המהימנות הפנימית של המבחן היא 0.93 וסטיית התקן היא 8.5, אז החישוב יהיה:
אדם שקיבל ציון 64 במבחן, למעשה הציון האמיתי שלו נע בין פלוס 7.14 למינוס 7.14 מהציון שקיבל.
נעריך שהציון האמיתי שלו נופל בטווח שבין 57 ל-71.
טעות פרוידיאנית או פליטת פה פרוידיאנית היא שגיאה בפעולה, דיבור או זיכרון אנושי, שנגרמת על ידי הלא מודע.
לרוב השגיאה נראית מהצד כמקרית, יוצאת דופן, מוזרה ושטותית, אך יש לה משמעות עמוקה יותר שמבטאת תכנים מן הלא-מודע של האדם.
דוגמה לטעות פרוידיאנית: יושב ראש הפרלמנט, שבפתיחת ישיבה אומר בחגיגיות "אני מכריז על סיום הישיבה!" (במקום "תחילת הישיבה").
פליטת הפה הזו מבטאת את חוזר שביעות רצונו של האומר אותה.
מלבד פליטת פה יש מעשי כשל נוספים כמו שכחה, פליטת קולמוס ושגיאת קריאה.
התופעה קרויה על שם אבי הפסיכואנליזה זיגמונד פרויד, שכינה אותה מעשה כשל (Parapraxis), בספרו "תורת הפרעות הנפש של חיי היום-יום" (Zur Psychopathologie des Alltagslebens) שהתפרסם ב- 1901.
פופולריזציה של המונח דיללה את המשמעות הטכנית שלו.
בהקשרים מסוימים טעות פרוידיאנית הפכה בטעות להגדרה של כל פליטת פה.
ומשתמשים בה בדרך הומוריסטית להראות מניעים וגורמים חבויים או רמיזות מסוימות.
זוהי טעות נפוצה גם כאשר אדם קורא למישהו בשם מוטעה (לדוגמה, אדם שקורא למישהי בטעות "אמא" או למישהו "אבא", אף שאינם הוריו).
לכן, בשימוש יומיומי, משמעות הטעות הפרוידיאנית היא של פליטת פה שלפעמים חושפת את הכוונה או המשמעות האמיתית של הדובר.
טעות במספר הוא סרט קומדיית מצבים ישראלית שיצא לאור בשנת 1979.
שרול (ישראל גוריון) וזאביק (זאב רווח) הם יועצי השקעות.
כתוצאה מהפסד כספי גדול של לקוח חשוב, מר ברנזון (מנשה ורשבסקי), הם מחליטים לברוח לטבריה מחשש שירדוף אותם.
זאביק מתרץ זאת לאשתו שולה, כיציאה למילואים.
באותו הערב, שולה והבנות, רואות אותו במקרה בשידור טלוויזיוני של תחרות מלכת המים בטבריה, בהנחיית מני פאר .שולה מרגישה נבגדת, ומחליטה להצטרף לנסיעת חברתה אופליה (אופליה שטראל) לטבריה והשתיים מחליטות לטמון לו פח.
בעלה הקנאי של אופליה, קצין המשטרה, פקד משה "מוסה" כהן (שייקה אופיר), חושד מיד בנאמנות אשתו ונוסע בעקבותיה כשהוא מחופש לקצין או"ם.
בהגיען לבית המלון הטברייני, מנסים שרול וזאביק להתחיל איתן בקבלה.
כל זאת מבעד עיניו של פקד כהן.
הוא אינו מסיר עיניו מהארבעה ומתחיל לעקוב אחריהם במסווה.
במקביל, אנו מתוודעים לגדעון, מנהל המלון(גדעון זינגר) ואל עוזרו השתיין והבטלן ששון בנבנישתי (זאב רווח), המקבלים את פניה של תיירת צרפתייה ושמה מריאן (מרים פוקס), המגיעה להתארח במלון.
בהמשך מריאן מתיידדת עם שולה ואופליה ומצטרפת אליהן בניסיון לתפוס את זאביק בבגידה.
שולה ואופליה שולחות מסר לזאביק, תחת עיניו העוקבות של פקד מוסה, לפיו אחת מהן מעוניינת לפגשו בחדרה במלון בחצות.
זאביק העסוק בדייג, נופל אל המים ונפצע בגבו.
הוא מוותר על התענוג ושולח את שרול להיפגש איתה במקומו.
בינתיים מוסה עוקב אחר זאביק וחושף את זהותו בפניו.
זאביק הבטוח שמר ברנזון שלח את המשטרה בעקבותיו, מנסה להתנצל על מה שקרה, אך מוסה אינו משוכנע וחושב שזאביק עובד עליו.
הוא מאשים אותו בניסיון של ניאוף עם אשתו אופליה.
זאביק בורח והוא רודף אחריו בכל אגפי המלון עד שתופס אותו וכולא אותו בחדרו בשירותים.
הוא פוקד על זאביק להישאר שם עד חצות ואז ידע אם הוא שקרן או דובר אמת.
כשמגיעה שעת חצות, מוסה נרדם בשמירה וזאביק בורח לו.
באותה עת, שרול שם פעמיו לפגישה הנחשקת בחדרה של התיירת.
הנשים עושות לו תרגיל והוא מופתע כשהן מתחלפות כל חצי דקה.
לאחר מכן, שולה הבטוחה כי זאביק הוא האיש במיטה, מדליקה את האור והשניים מזהים זה את זו.
שרול מחליט ללכת עד הסוף ומנסה להשכיב את שולה.
הוא רודף אחריה ברחבי המלון כששניהם לבושים רק בבגדים תחתונים.
כשהם מגיעים למחסן, מגיע לשם ששון.
השניים בחושבם כי הוא זאביק, פוחדים שהוא יחשוב שבגדו בו.
שולה מתחילה לנשק ולהתמזמז איתו במחסן, כששרול צופה מהצד.
לפתע מגיע לשם גדעון ומתחיל להכות את ששון ומסלק את כולם מהמחסן.
השניים לא מאמינים למראהו של ששון הדומה לזאביק שתי טיפות מים.
בינתיים באותה שעה, זאביק נמלט מהחדר בו נכלא ומוסה מתעורר ומתחיל לרדוף אחריו.
כאן מתחילה קומדיה של טעויות ובלבולי זהות.
שולה ושרול אינם מזהים את זאביק האמיתי, הקצין כהן, אינו יודע אחר מי הוא רודף, ואופליה מבינה שהוא גם עוקב אחריה וגם גדעון מנהל המלון אינו מזהה את ששון האמיתי.
בסוף הסרט חוטף משה את זאביק וששון ומאיים להרוג אותם.
העניין הוא שששון אינו קשור לעניין אבל בגלל שמשה אינו יודע מי זה זאביק, הוא מחליט להרוג את שניהם.
בסוף הסרט נופלים כל השלושה מגג המלון, ובעזרת אנשי מגן דוד אדום ומערך הכיבוי וההצלה שמוזעקים למלון, הם ניצלים, ורק נפצעים.
הסרט צולם בטבריה במלון גני חמת (כיום מלון לייקהאוס כנרת) ובחמי טבריה ובתל אביב במלון לרום (כיום מלון דן פנורמה תל אביב).
בסרט משתתפות גם שתי בנותיו של זאב רווח, וכן כלבו צ'ארלי המופיע בו בתפקיד כלב משטרה.
בנוסף מופיעה היידי כלבתה של רותי סלומון אחותו של הבמאי בועז דוידזון שגילמה את עזית בסרט "עזית הכלבה הצנחנית".
בסרט הנוכחי היידי מגלמת את כלבת המשפחה.
גם בתה של רותי מופיעה בסרט ורותי משמשת בסרט בתפקיד המלבישה.
טעות – לעולם חוֹזֵר (בראשי תיבות: טל"ח) הוא ביטוי שמשמעותו היא כי במקרה של טעות, רשאי השוגה לחזור בו מטעותו בכל שָלָב.
מקובל לציין "טל"ח" (או "ט.ל.ח.") בשוליהם של מחירונים, דפי חשבון ומסמכים עסקיים דומים, כדי להבהיר שטעות שנפלה בהם בתום לב לא תחייב את הטועה.
לביטוי זה משמעות חוזית, משום שהצגת מחירון או הגשת חשבון הן חלק מהמהלכים הכרוכים בכריתת חוזה ובמימושו, כך שטעות עלולה להפוך למחייבת ללא הסתייגות זו.
השימוש בביטוי על גבי חשבונות בישראל הוא בעקבות הביטוי באנגלית, המשמש בעיקר בבריטניה ובאירלנד, Errors and Omissions Excepted שנכתבות בקיצור E&OE.
בהשאלה משמש הביטוי המשובש במכוון "טעות לעולם חוזרת" כדי להנהיג מידת הבנה וסלחנות כלפי טעויות, משום שהן חלק בלתי נפרד מהחיים ועל כן נסלחות.
צורה דומה של הביטוי מופיעה לראשונה בתלמוד הבבלי, אך במשמעות שונה: הטועה מחויב לחזור ולתקן (ולכן הטועה הוא החוזר).
במסגרת דיון בדיני אונאה נאמר "ואמר רב נחמן: לא שנו אלא לוקח, אבל מוכר – לעולם חוזר".
הצירוף "לעולם חוזר" נפוץ מאוד בספרות התלמודית בהלכות קנייה ומכירה.
הרמב"ם חזר על עיקרון זה בהלכות מכירה שבמשנה תורה, וכתב: "במה דברים אמורים, בלוקח, שהרי המקח בידו ומראהו.
נוסף על מקרי הונאה, הביטוי נקשר להלכות חזרת הש"ץ.
קיים כלל האומר, שאם במהלך תפילתו טעה שליח הציבור, הוא אינו צריך לחזור ולתקן, מפני טורח הציבור, אלא אם כן מדובר בשלוש הברכות הראשונות; בלשון הרמב"ם: "שאם טעה בהם, לעולם חוזר".
טעות דפוס היא טעות הנוצרת בעת הכנתו של טקסט לדפוס.
בניגוד לשגיאת כתיב, הנובעת מחוסר שליטה של הכותב בכללי הכתיב, ומביאה להחלפה של אות בדומה לה, טעות דפוס נובעת מתקלה בתפעול האמצעי המשמש לסידור האותיות בדפוס, בעיקר בחירת אות שגויה במקלדת (בדרך כלל אות סמוכה לאות הנכונה), אך גם שיבוש בבחירת הגופן, שיבוש סדר המילים במהלך הסידור לדפוס וכדומה.
למניעת הופעתן של טעויות דפוס בטקסט המודפס משמשת ההגהה, אך גם זו אינה מושלמת.
עד למעבר לסדר דפוס ממוחשב, מלאכת סידור הטקסט לדפוס נעשתה על ידי בעל מקצוע נפרד, סדר, שהשתמש במכונות מיוחדות למטרה זו, כגון מכונת ליינוטייפ.
את עבודתו עשה הסדר על-פי טקסט בכתב יד או שנוצר במכונת כתיבה.
האחריות לקיומן של טעויות הדפוס נפלה לפיכך על הסדר, שמשום מה נהוג היה לכנותו בקרב דוברי עברית דווקא ביידיש, "הבחור הזעצער".
בעבודה בסדר דפוס ממוחשב, סידור הטקסט נעשה ישירות מקובץ המקור שסיפק יוצרו של הטקסט, קובץ שנוצר באמצעות מעבד תמלילים.
האחריות ליצירתן של טעויות דפוס עברה לפיכך בעיקר אל יוצרי המקור של הטקסט.
לרשותם של כל המעורבים בהכנה לדפוס עומדים כלים ממוחשבים לבדיקת איות, המתריעים על רבות משגיאות הדפוס.
בעידן הממוחשב טעויות דפוס נובעות בעיקר מבעיות בהקלדה.
טעויות רווחות הן הקלדה שגויה של אות סמוכה לאות הרצויה במקלדת שהוקלדה בטעות, והקלדה בשִׂיכּוּל אותיות, כאשר אות אחת מתחלפת עם רעותה בשל הקלדה בשתי ידיים.
ישנן סטטיסטיקות לגבי מספר טעויות ההקלדה האמורות ליפול אצל קלדנים מיומנים, וזו אחת מהדרכים ללמוד את מיומנותם, בנוסף למספר התווים שהם מקלידים בשעה.
לעיתים מצורפת לספר רשימת תיקוני טעויות (אראטה), המנחה את הקורא בעניין טעויות (חלקן טעויות דפוס) שראוי לתקן קודם קריאת הספר.
בסרט ברזיל טעות דפוס גורמת להוצאתו להורג של אדם חף מפשע ומניעה את גלגלי העלילה.
בכך מותח הסרט ביקורת חברתית כנגד הסתמכות יתרה על בירוקרטיה.
הסיפור הקצר תיקקון מאת אתגר קרת פותח במילים אלה: "אני חושב שמשהו אצלי במחשב נדפקק.
כנראה שזה אפילו לא המחשב, שזה סתם המקקלדת."
טעות העתקה היא טעות הנוצרת בעת העתקת טקסט ממקור אחד למשנהו.
טעויות שכאלה יכולות להיות השמטות, הוספות, שינויים ושינויי סדר.
טעויות העתקה הן אופייניות למצבים כמו לקות למידה והפרעת קשב, אך יכולות להיגרם גם בשל חוסר תשומת לב רגעי או חוסר ריכוז.
כאשר מוצאים שינוי בין שני טקסטים שאמורים להיות זהים, ניתן לשער בחלק מהשינויים שמדובר בשגיאה, אך לא תמיד ניתן להחליט איזו גרסה שגויה ואיזו מקורית, בין היתר בשל האפשרות שהמקור היה שגוי וההעתק ניסה להציג תיקון.
בתקופה שקדמה להמצאת הדפוס, יצירת עותק נוסף נתאפשרה רק באמצעות העתקה ידנית של עותק זה, כך שכל עותק עשוי היה להיות שונה ממשנהו.
המצאת הדפוס הביאה ליצירתם של עותקים רבים בבת אחת, אך גם במהלך ההכנה לדפוס נדרשה העתקה מכתב היד לסדר הדפוס.
ההגהה באה, בין השאר, כדי לאתר טעויות בתהליך ההעתקה.
בשלהי המאה העשרים עברו מרבית הכותבים לשימוש במעבד תמלילים, המאפשר העברה ישירה של הטקסט המקורי לסדר הדפוס באופן כמעט אוטומטי, כך שמשקלן של טעויות ההעתקה פחת.
עם זאת, גם בטכניקה זו עלולות לקרות טעויות העתקה, כתוצאה מחוסר התאמה בין מערכת קידוד התווים של השולח לזו של המקבל.
איתור מקורן של טעויות העתקה בטקסטים (באמצעות השוואת מקורות היסטוריים שונים או באמצעות כלים אחרים) הוא אחד הכלים המשמש במחקר מודרני של טקסטים שהועתקו פעמים רבות, ביניהם התנ"ך, התלמוד והברית החדשה.
עבודה זו נקראת גם בירור נוסח.
אחד הכללים המקובלים בבירור נוסח נקרא "Lectio difficilior potior" (מילולית: הקשה לקריאה הוא החזק).
משמעותו היא שנוסח קשה לקריאה ונראה על פניו כשגיאה, עשוי להתברר כנוסח הקרוב יותר למקור, משום שהוא לא עבר ניסיונות עריכה.
השמטה פשוטה - ללא סיבה מיוחדת אלא מאי זהירות של המעתיק.
השמטה מחמת הדומות (הפלוגרפיה) - השמטה בטעות של אחת משתי אותיות או מילים זהות או דומות.
השמטה מחמת הסופות (הומויוטלאוטון) - השמטה בטעות של קטע מאחר שהעין קופצת משורה אחת לשורה אחרת בעקבות מילה דומה בשורות או סיומת זהה של המילים בשורות.
השמטות מחמת ההתחלות (הוֹמוֹיוֹאַרְקְטוֹן, Homoioarkton) - השמטה בטעות של מילים או קטע בגלל קפיצת העין מתחילת מילה אחת למילה אחרת המתחילה באותן אותיות.
השמטות חסרות הסבר - השמטה שחלה בנוסח שאת פשרו לא ניתן להסביר.
מצד שני, ניתן להעלות השערה רחוקה יותר ולפיה מילים נוספו באחד הטקסטים כדי להסביר את הטקסט שלא היה מובן.
כתיבה כפולה (דיטוגרפיה) - הכפלת טקסט על ידי המעתיק בשיעור שבין אות למספר מילים.
גרסאות כפולות - לעיתים, כשלפני הסופר עמדו כמה גרסאות שונות לטקסט מסוים, ניתן למצוא שתיים או יותר מהן מיוצגות, בטעות או במכוון, בטקסט שכתב.
הערות - הערות שנכתבו בשולי או בצד הגיליון שילב המעתיק בטעות בפנים הטקסט ולפעמים במקום הלא נכון.
חילופי אותיות דומות - בעדי נוסח רבים ניכרת החלפה בין אותיות, בשל דמיון ביניהן בהגייה כגון א-ה-ע, או דמיון בכתב כגון ד-ר, ה-ח בכתב האשורי או א-ת בכתב העברי.
חילופי האותיות שמקורם בהגייה דומה מקובל לכנות בשם 'חילוף פונטי' ואילו אלה שמקורם בדמיון בכתב - חילוף גרפי.
שיכול אותיות (Metathesis) - לדוגמה, בכתבי יד של התלמוד הירושלמי נפוץ הטעות בין בר לרב.
פיצול וחיבור אותיות - לדוגמה, אות צ מטושטשת ניתן לטעות ולראות ינ.
לאידך אותיות ין צפופות ניתן לטעות ולקרוא ץ.
(תופעה המכונה "ליגטורה ו"ליגטורה הפוכה").
פיצול וחיבור מילים (Fusion and Fission) - מילה אחת שבטעות פוצלה על ידי המעתיק לשתים, ולהפך שתי מילים שחוברו על ידי המעתיק למילה אחת.
השמטת אל"ף נחה - לעיתים השמיטו מעתיקים אותיות אל"ף, אם בשל היותן חסרות ניקוד ואם בשל היאלמות האל"ף בשפת הדיבור והעתקת התנועה לאחר העיצור הקודם.
הבדלים מורכבים - במקרים רבים השתבשו מילים ביותר מאחת מהדרכים שצוינו.
קיצורים - נראה שהיו מעתיקים שהבינו אותיות מסוימות כקיצורים.
לפי המיתולוגיה הנוצרית, השד טיטיווילוס שותל טעויות בכתבי הקודש אשר מעתיקים הנזירים.
במשפט, טעות סופר היא רישום מוטעה במסמך משפטי מחייב, המשפיע על משמעות המסמך, ומתבטל מאחר שהכוונה המקורית הייתה שונה.
מקור מושג זה במשפט העברי.
ישנן חילוקי דעות לגבי ההוכחות הנדרשות על מנת לבטל סעיפים בהם חלה טעות במסמך משפטי ומאופן ההתמודדות של שיטת משפט עם סוגיה זו ניתן להסיק על השקפתה בדבר חשיבות המסמך הכתוב ואף על המידה בה היא מאפשרת את התערבותה של מערכת המשפט בחוזה שבין הצדדים.
ערך זה עוסק בטעות הסופר כהגדרתה במסגרת דיני החוזים, תוך בחינת משמעותה והשפעתה על תוקפו של החוזה, כמו גם את דרכי ההתמודדות עימה ותיקונה לפי הלכות המשפט העברי.
למשפט העברי, ולעומתו למשפט הישראלי, כללים שונים להתמודדות עם טעות מעין זו.
ההכרה באנושיותו של האדם ובאופיין של טעויות הנובעות ממנה, אשר נעשות בתום לב או בהיסח הדעת, העלתה את הצורך להתמודד עם טעויות סופר והשפעותיהן על חוזים.
צורך זה עלה עוד בתקופת האמוראים שם נידונה הסוגיה לראשונה.
בתקופות המשנה והתלמוד היו סופרים של בתי הדין אשר תפקידם היה ניסוח וכתיבת חוזים.
כיום ההכרה בטעויות סופרים הביאה לניסוחו של סעיף 16 לחוק החוזים (חלק כללי) בדין הישראלי.
במסגרת טעות סופר נכללות כל הטעויות שנפלו בכתיבתו או בהכתבתו של החוזה על ידי הסופרים או מי מהצדדים לחוזה.
ניתן להבחין בין שני סוגים של טעויות סופר: טעות חשבון וטעות קולמוס.
טעות חשבון נובעת מסיבה ברורה וגלויה כגון: חוסר ידיעה, ספירה שגויה, שיקול מוטעה או חוסר ניסיון בניסוח מסמכים משפטיים.
לעומתה, לטעות קולמוס אין סיבה ברורה, היא יכולה לנבוע מתקלה טכנית או היסח דעתו של המנסח.
השפעת טעות סופר על תקפות חוזים ודרך הוכחתה במשפט העברי
ישנה מחלוקת בין הפוסקים בדבר דרכי ההוכחה האפשריות לקיומה של טעות סופר.
הרא"ש סבור כי ניתן להוכיחה הן מתוך השטר עצמו והן מנסיבות חיצוניות.
כך למשל הוא מתאר מקרה בו בשטר חוב של שמעון נכתב כי שמה של אשתו רחל במקום לאה.
במקרה זה לא יכולה הוכחת טעות הסופר לצמוח מתוך השטר עצמו.
הוכחתה תישען, אם כן, על ידיעתם, הן של השניים והסופר והן של כלל המקורבים אליהם, את שמה האמיתי של האישה.
בשונה ממנו פוסק הרב ישראל איסרלין כי טעות סופר לא תוכח אלא מתוך השטר עצמו: "כל היכא שאין שום הוכחה מתוך הגט עצמו לא תלינן בטעות סופר".
הרמ"א מציין כי המחלוקת בין הפוסקים הנ"ל סובבת סביב שטרות גט אך לעניין זה כמוהם ככל שטר אחר.
ככלל, עמדת המשפט העברי גורסת כי שטר אשר נפלה והוכחה בו טעות סופר, הוא כשר ותקף.
הסוגיה עולה לראשונה בתלמוד הבבלי, שם נידונה המחלוקת המצויה במשנה בעניין שטר שלא מצוין בו כי נכסיו של הלווה משועבדים לצורך פירעון החוב (אחריות נכסים).
כאן ראוי לציין שטעות סופר יכולה להתבטא גם בחסרון, קרי - לא בפרט שגוי המופיע בגוף החוזה, כי אם בהחסרתו של פרט שהסכימו עליו הצדדים.
ההלכה שנפסקה בסוגיה זו היא כי השמטת סעיף אחריות נכסים בחוזה מהווה טעות סופר, ולפיכך אינה פוגמת בתוקפו של החוזה.
זאת מתוך הנחה שהצדדים ודאי הסכימו על כך ביניהם.
בעקבות פסיקה זו נידונו במשפט העברי מקרים רבים בהם נפלה טעות סופר ובכולם נפסק כי החוזה נותר בתוקפו.
חריג לעניין זה הוא המקרה של טעות בתאריך העסקה.
לתאריך העסקה לעיתים ישנה השפעה ניכרת על משמעות השטר ואופן קיומו, אי דיוק בפרט זה עלול לגרום עוול לאחד הצדדים או לצד שלישי לחוזה.
מסיבה זו ישנם מקרים בהם חכמי המשנה פסלו סעיפים מהשטר או את השטר כולו בשל טעות בתאריך הנקוב בו.
דוגמאות למקרים כאלה:א) שטר חוב מוקדם (שטר אשר התאריך נקוב בו מוקדם מתאריך ההלוואה האמיתי)- כיוון שבמקרה זה יכול הלווה לשעבד נכסים שמכר ובעת העסקה האמיתית כבר אינם שלו.ב) שטר חוב מאוחר (שטר אשר התאריך הנקוב בו מאוחר מתאריך ההלוואה האמיתי) הפוגע באדם שלישי.
ג) שטר מכר שהתאריך הנקוב בו שונה מתאריך העסקה האמיתי (בין מוקדם ובין מאוחר).
למונח טעות סופר מספר רב של מופעים בחקיקה הישראלית.
כך, מהווה הוא כותרת לסעיפים הן בחוק החוזים (חלק כללי) והן בחוק הירושה, ואף מופיע במגוון חוקים כגון: חוק הבוררות, חוק הפטנטים, חוק ניירות ערך ועוד רבים.
ס' 16 לחוק החוזים עוסק במצב בו ישנה טעות בלשון החוזה הכתוב, כך שזה אינו מייצג נאמנה את החוזה האמיתי (הוא הסכמותיהם המשותפות של הצדדים).
במצב דברים זה, ישנו פער בין הסכמת הצדדים לבין המסמך הנועד לשקפה בהעלותה על הכתב.
טעות ממן זו מכונה "טעות סופר"
לפי , אם קיימת טעות סופר במסמך כתוב, היא תתוקן לפי החוזה האמיתי בין הצדדים.
הצד שטוען לטעות סופר צריך להוכיח חוסר התאמה בין החוזה האמיתי לבין המסמך הכתוב.
כשטוענים שהייתה טעות סופר צריך להראות שהייתה הסכמה של הצדדים ושקיים שוני בין ההסכמה למה שנכתב.
ההסכמה האמיתית בין הצדדים יכולה להיות בעל פה או במסמך כתוב הקודם למסמך בו נפלה טעות.
אם החוזה האמיתי הוא בעל פה יש להציג ראיות חיצוניות בעל פה כנגד המסמך כתוב על מנת לטעון לטעות סופר.
המסקנה ממקורות המשפט העברי, התואמת את ממקורות המשפט הישראלי בעניין זה, היא שמספיק שבית המשפט יצהיר על תוכנו של החוזה האמיתי ויעניק את הסעד המתאים, והוא לא חייב לתקן את המסמך הכתוב.
עם זאת, במשפט העברי קיימות חילוקי דעות לגבי מעמדו של שטר חוב בו נפלה טעות סופר באיות שמו של אחד החייבים.
לפי הרא"ש ניתן, אך לא חובה, לתקן טעות סופר שנפלה בשטר על ידי כתיבת שטר חדש, ואם הוכח לבית הדין שנפלה טעות סופר בשטר אזי ניתן להתעלם מהטעות, ולהסתמך על השטר כאילו כבר תוקן "מאחר שהעדים מכירין ויודעין שנכתבה רחל במקום לאה, יכתבו שטר אחר.
דכל טעות סופר בשטרות – חוזר.
ואפילו אם לא היו כותבים שטר אחר, והיה השטר בא לפני, והיה מתברר שהיה בו טעות סופר, הייתי מכשירו, כדאמרינן: אחריות – טעות סופר הוא".
כשבחוזה נופלת טעות סופר הצדדים רשאים לתקן את הטעות בינם לבין עצמם.
אם אין הסכמה ביניהם יופנה הסכסוך על ידי הצד המבקש את תיקון לבית המשפט.
כל צד רשאי לדרוש את תיקון המסמך אך אף אחד מהצדדים אינו רשאי לבטל את החוזה בגלל הטעות.
בית המשפט מוסמך להורות על תיקון החוזה כדי להתאים את מובנו לדעתם של הצדדים.
החוזה עצמו יכול להצביע על הטעות ועל תיקונה או שצריך לקחת בחשבון אמצעים חיצוניים כמו מסמכים שנרשמו או דברים שהוחלפו בעל פה בין הצדים וכן את נסיבות העניין.
בית המשפט גם מוסמך להעניק סעדים לפי החוזה המתוקן.
בית המשפט אינו מוסמך לבטל חוזה מחמת טעות.
לפי סעיף 16 ניתן לתקן את המסמך אם הצדדים עצמם מסכימים לכך או כשצד אחד לחוזה תובע תיקון ואז יכול בית המשפט לתקן את המסמך.
לפי המשפט העברי, הדרישות נוקשות יותר.
המשפט העברי מכיר במסמך כתוב כראיה רק אם הוא עומד בדרישות צורניות.
שטר ניתן ליצור בכתב ידו של המתחייב, או עם עדי חתימה או עם עדי מסירה.
במקרה של שטר שנוצר על ידי חתימת המתחייב יש צורך שהמתחייב יחתום מחדש.
במקרה של שטר עם עדי חתימה או עם עדי מסירה לא ניתן להסתפק בתיקון המסמך מבלי למסור אותו שוב בפני עדים, או להחתים אותם מחדש.
לפי המשפט העברי גם במקרה של שטר שנעשה בכתב ידו של המתחייב כל ניסיון להוסיף, לגרוע, או לתקן דבר שכתוב בשטר לא יכשיר את השטר לשמש כראיה.
במקרה זה קיימות שלוש דרישות מפורשות בפני הסופר כיצד לכתוב את השטר.
א'- שטרות כשרים מוגדרים רק כאלה "שאינם יכולים להזדייף ולא להוסיף ולא לגרוע".
ב'- אין להסתמך על מילים שנכתבו בין השורות.
ג'- אסור להסתמך על מילים שנמחקו מבלי שהסופר יכתוב לפני סוף השטר שאותן מילים אכן נכתבו בצורה זו על ידו.
המסקנה לפי המשפט העברי הנה שהתיקון של טעות סופר בשטרות יעשה תמיד על ידי כתיבת שטר חדש, ולא על ידי תיקון השטר הישן.
לפי הדין לא כותבים ומוסרים שטר אלא מדעת שני הצדדים ובשליחותם, וכששני הצדדים מעוניינים בתיקון השטר והתיקון מותר ניתן לכתוב שטר חדש.
לעומת זאת, כאשר צד אחד לחוזה רוצה לתקן את השטר ללא הסכמת הצד השני אזי נבחין בין שני מקרים:
ראשית נדון במקרה בו עמדת הצד שכנגד אינה ידועה.
בתלמוד הבבלי מוצג מקרה בו אדם ציווה לכתוב גט לאשתו, ששמה היה "נפאתה" אך הסופר טעה וכתב "תפאתה" ובכך פסל את הגט.
לפי הרב יצחק בר שמואל הסופר והעדים אינם יכולים לכתוב גט חדש מכיוון שכבר מילאו את שליחותם כשכתבו את השטר הראשון וכתיבת שטר חדש הנה חריגה מהשליחות.
לעומת זאת, לפי הרב נחמן, העדים לא מילאו ולא סיימו את שליחותם בהצלחה והגירושין אינם תקפים ולכן הם יכולים לכתוב גט חדש.
ממקרה זה הסיקו לגבי כל סוגי השטרות שאדם מצווה לכתוב לצד שכנגד ומעוניין שייעודו יתמלא.
המסקנה הנה שאם נפלה בשטר טעות סופר ודעת אחד הצדדים לגבי התיקון אינה ידועה אזי ניתן לכתוב בשמו שטר חדש.
הצד שמעוניין בתיקון השטר יפנה לסופר שכתב את השטר המקורי ויבקש ממנו לכתוב שטר חדש ויבקש מעדי השטר המקורי שישמשו עדי מסירה או חתימה.
כאשר הצד שכנגד מסרב לתקן את המסמך, נשאלת השאלה האם לא ניתן לאפשר לסופר ולעדים לכתוב ולחתום על שטר חדש בניגוד לרצון הצד שכנגד.
את התשובה על כך ניתן ללמוד על ידי הקשה מדינו של שטר שנמחק, והיא שלבית הדין מותר לעשות זאת מכוח הכלל: "הפקר בית דין - הפקר".
לעומת זאת לא ניתן להכיל את הכלל הזה על טעות סופר בשטר ראיה.
טעות סופר לאור עקרון הפרשנות של חוזים: המשפט הישראלי מול המשפט העברי
טעות סופר היא טעות יוצאת דופן בדיני החוזים במובן זה שאינה מעידה או מרמזת דבר אודות רצונות הצדדים וכוונותיהם.
בניגוד לטעויות מסוגים אחרים הנידונות בס' 14 לחוק החוזים, טעות זו לרוב נעשית בתום לב, ולעיתים אף לא על ידי הצדדים עצמם, כי אם על ידי מנסח החוזה או מכתיבו.
ייחודה זה של טעות הסופר בא לידי ביטוי באופן מובהק בהצעת חוק דיני ממונות.
שם, הועבר הסעיף העוסק בטעות סופר מהפרק העוסק בפגמים בכריתה בו הוא מצוי כיום, לפרק העוסק בצורת החוזה ותוכנו.
צעד זה נובע מהתפיסה שכלל אין מדובר בפגם בכריתה, שכן ישנה הסכמה של הצדדים.
במשפט העברי, כמו בישראלי, ישנה חשיבות גדולה לשימור החוזה ועשיית המקסימום האפשרי למען קיומו.
כך, אם עולה ספק או דו-משמעות מלשון החוזה, בשתי השיטות תועדף הפרשנות המאפשרת את המשך קיומו של החוזה על פני הפרשנות המביאה לביטולו.
גישה זו מהווה את עקרון הפרשנות של חוזים.
ניגש עתה לבחון את ההבדלים בהתמודדות של כל אחת משיטות אלו עם טעויות סופר, אם 'סלחנית' היא או שמא מחמירה, לאור עיקרון זה בו, כאמור, דוגלות שתיהן.
נקודה מעניינת לעניין השוואה זו היא אופן תיקון החוזה הכתוב.
הן במשפט הישראלי והן במשפט העברי, על מנת לתקן את החוזה בין הצדדים לרוב די יהיה בהצהרה של ביהמ"ש או בית הדין בדבר תוכנו האמיתי של החוזה ומתן הסעד התואם, ללא צורך בתיקונו של המסמך עצמו הלכה למעשה.
יש המכנים תיקון זה "תיקון טכני בעל אופי הצהרתי".
ההבחנה בין שתי שיטות המשפט מורגשת כאשר נזקקים הצדדים לתיקונו של המסמך הכתוב לצורך שימוש בו כראיה.
או אז באות לידי ביטוי דרישותיו המחמירות של המשפט העברי לעומת אלו של המשפט הישראלי.
הדין הישראלי מאפשר תיקון מסמך על ידי הוספה או שינוי פרטים בגופו, כאשר אלה אינם פוגעים בתוקפו.
מנגד, לצורך התיקון על פי דרישותיו של המשפט העברי תידרש כתיבתו של שטר חדש לשם הכשרתו כראיה.
מוקד נוסף להשוואה הוא דרכי ההוכחה הפתוחות בפני הטוען לקיומה של טעות סופר.
בדין הישראלי ההוכחה יכולה לקום ממסמכים כתובים אשר קדמו לחוזה, או מהסכמות שנתקבלו על-פה.
לעניין זה קבעה הפסיקה חריג לחוק האוסר על קבלת עדות בעל-פה כנגד מסמך כתוב.
לשם בחינת הראיות אותם יציג הצד הטוען לטעות, ייבחנו לעומק נסיבות חיצוניות לכריתת חוזה.
זאת ועוד, הנסיבות החיצוניות יילקחו בחשבון אף בתיקון החוזה, במסגרת הניסיון לחתור לאומד דעתם של הצדדים כפי שמורה החוק.
אולם, לפי שלו, קיימת חשיבות מיוחדת בהבחנה בין פנייה לנסיבותיו החיצוניות של החוזה בהליך פרשני רגיל ובין פנייה לנסיבותיו החיצוניות במסגרת דיני הטעות, ובכלל אלה: טעות סופר.
לדבריה של שלו: "ההבחנה מבוססת על פעילות שיפוטית שונה בתכלית.
בעוד שעניינם של דיני הפגמים בהתחקות אחר הכוונה הפנימית של המתקשר, הרי שעניינו של דין הפירוש הוא בהתחקות אחר כוונת הצדדים על פי השתקפותה החיצונית, אפילו אין היא תואמת את הכוונה הפנימית".
במשפט העברי, הדעות בעניין חלוקות.
גישה אחת זהה לדין הישראלי, הואיל וכך, יש פחות מקום להשוואה עימה.
הגישה האחרת, על פיה הוכחת טעות סופר יכולה להיעשות רק תוך התבססות על החוזה עצמו, היא מחמירה מהדין הישראלי באופן מובהק, ובמובן זה פחות מאפשרת את קיומו של החוזה האמיתי (ההסכמה בין הצדדים).
טעות בכיוון הוא סרט אימה ומותחן אמריקאי משנת 2003 בבימויו של רוב שמידט.
הסרט צולם בהמילטון, קנדה וכיכבו בו דזמונד הרינגטון, אלייזה דושקו, עמנואל שריקי, ג'רמי סיסטו וקווין זגרס.
עלילת הסרט עוקבת אחר סטודנט לרפואה וקבוצת מטיילים נתקעים ביערות מערב וירג'יניה ללא יכולת תקשורת עם העולם החיצוני.
מהר מאוד הם מגלים שהם אינם לבד, שלושה קניבלים רצחניים ומעוותים אשר שמים להם מטרה להרוג כל אחד מהם.
ביערות המרוחקים של מערב וירג'יניה, זוג מטפסי ההרים, אלי סמית' וריץ' סטוקר, מטפסים על צוק עם ציוד של סנפלינג.
כאשר ריץ' סיים ומתכונן לעזור להאלי, ריץ' נרצח על ידי תוקף מסתורי שזורק את גופתו מהצוק לעברה של האלי.
במטרה לרצוח את האלי, התוקף המסתורי מושך את החבל כלפי מעלה, וכשהיא נכשלת להתיר את השאקל היא מחליטה לחתוך אותו ומתחילה במנוסה לעבר המכונית כאשר בדרך היא נתקעת בגדר תיל שגורמת לה למעוד ולא מאפשרת לה להמשיך לברוח.
לאחר מכן התוקף המסתורי גורר את האלי מחוץ למסך ורוצח אותה.
הקרדיטי פתיחה מראים, באמצעות מונטאז', שלאחרונה מספר מעשי פשע נעשו באזור האפלצ'ים על ידי אנשי הרים מעוותים כתוצאה מנישואי קרובים.
כעבור שבועיים, כריס פלין, סטודנט לרפואה, נוסע לראיון עבודה דרך ההרים של מערב וירג'יניה, אך עקב דליפת כימיקלים ממשאית שהתהפכה בהמשך הדרך, כריס מאולץ לנקוט בדרך אחרת.
הוא עוצר בתחנת דלק מוזנחת ופוגש איש זקן שאינו מועיל לו למצוא דרך אחרת או טלפון אך כריס מוצא בתחנה מפה המציגה מסלול אחר לכיוון היעד שלו.
כריס מחליט לקחת את הכביש, אבל בדרכו, הוא מתנגש בלנד רובר שעצר באמצע הכביש.
כריס מגלה שהג'יפ שייך לקבוצה של חברים לטיול: ג'סי ברלינגיים, קארלי וארוסה סקוט והזוג אוון ופרנסין.
הצמיגים שלהם נוקבו מחוט תיל שהונח במכוון ולכן הם אינם יכולים להמשיך בדרך.
כריס יחד עם ג'סי, קארלי וסקוט הולכים לחפש עזרה בזמן שאוון ופרנסין נשארים כדי להשגיח על כלי הרכב.
אוון עוזב את פרנסין לבד כשהוא הולך לכיוון רעש שמגיע מהיער.
כשהוא לא חוזר פרנסין הולכת לחפש אותו ומוצאת את האוזן הכרותה שלו על הרצפה.
לפני שהיא יכולה להגיב דמות מסתורית מופיעה מאחוריה ומשספת את גרונה עם גדר תיל.
כריס, ג'סי, קארלי וסקוט מוצאים בקתה מבודדת בקרחת היער.
הם נכנסים לשם כדי לבקש עזרה או להשתמש בטלפון.
אבל במקום הם מוצאים איברים כרותים של בני אדם.
לפני שהם מספיקים לברוח, הם שומעים את דיירי הבקתה חוזרים עם טנדר שגורר את הלנד רובר שלהם.
החבורה ממהרת להסתתר ברחבי הבקתה ומגלה שהדיירים הם שלושה קניבלים מעוותים אשר הביאו איתם בנוסף את גופתה של פרנסין, שמיד החלו לבתר אותה ולאכול אותה.
לאחר שהקניבלים נרדמים, הארבעה נמלטים בשקט מהבקתה, אך אחד הקניבלים, "שיני מסור", מתעורר ומתריע לאחיו.
הארבעה בורחים מהקניבלים ומגיעים לקרחת יער נוספת שם נמצאות מכוניות של קורבנות קודמים של הקניבלים.
כריס מתכנן ליצור הסחה ולגרום לקניבלים לרדוף אחריו בעוד ג'סי, סקוט וקארלי ילכו לכיוון הטנדר של הקניבלים.
כשהם מוציאים לפועל את התוכנית, כריס נורה ברגלו אך חייו ניצלים על ידי סקוט שמחליף את כריס כהסחה.
כשכריס, ג'סי וקארלי פותחים את דלת הטנדר הם מגלים את גופתו של אוון שנופלת לקראתם.
השלושה מתחילים לנסוע במורד השביל בכדי לאסוף את סקוט, אך לפני שסקוט מצליח להגיע, "שיני מסור" יורה עליו שלושה חיצים שהורגים אותו.
כריס, ג'סי וקארלי מגיעים למבוי סתום והם נאלצים להמשיך ברגל.
כאשר יורד הערב, השלושה מוציאם מגדל פיקוח נטוש והם עולים לשם כדי להסתתר.
שם ג'סי מטפלת בפציעות של כריס בעוד קארלי מוצאת מקלט רדיו ישן.
החבורה קוראים לעזרה אך אין מענה.
כריס, שמגלה את הקניבלים למטה עם לפידים, מצווה על ג'סי וקארלי לשמור על שקט ולכבות את מקלות האור, אך הרדיו, שהגיב לקריאה, מעיר את תשומת ליבם של הקניבלים שמתחילים לעלות בסולם המגדל.
לאחר שכריס חסם את פתח הכניסה, הקניבלים מושכים את מכשיר הרדיו תוך שג'סי וקארלי מזעיקות עזרה.
לאחר זמן, החבורה מגלה שהקניבלים הלכו, אך מהר הם מבינים שהם מעלים את המגדל באש.
כדי לברוח השלושה קופצים מהחלון לכיוון העץ הסמוך, שם "שלוש אצבעות" תופס את קארלי במפתיע ועורף לה את הראש.
לאחר שהצליחו לברוח, כריס וג'סי מעבירים את הלילה במערה שמאחורי מפל, עד הבוקר שאחרי, כשהם מוצאים כביש לא הרחק שמוביל מחוץ ליער, אך לפני שהם מספיקים לצאת, הקניבלים זורקים את כריס מהמדרון וחוטפים את ג'סי חזרה לבקתה.
כריס פוגש שוטר שבא בעקבות הקריאה שלהם ולפני שהוא מספיק לספר מה קורה, "שיני מסור" יורה בשוטר חץ לתוך הגולגולת.
כריס מסתתר ונאחז מתחת לניידת בזמן שהקניבל נוסע חזרה לבקתה עם גופת השוטר.
בבקתה, ג'סי כמעט נרצחת על ידי "עין אחת", כשכריס פורץ לבקתה עם הניידת ומשחרר אותה.
השניים נלחמים בקניבלים, וכשהם חושבים שהם הרגו אותם, הקניבלים עדיין מתגלים בחיים.
לבסוף כריס הורג אותם כשהוא יורה עם שוטגאן על מכלי הדלק שהיו מאחורי הניידת, אשר גורמים לפיצוץ שמחסל את הקניבלים והבקתה עצמה.
כריס וג'סי נוהגים בטנדר של הקניבלים ומגיעים לתחנת הדלק מתחילת הסרט.
כריס יוצא מהרכב ולוקח את המפה בזמן שהאיש הזקן (שבסרט הבא מתברר שהוא עובד עם הקניבלים) מסתתר בחנות.
כאשר מתחילות הכתוביות סיום, הן נתקעות על ידי סצנה המראה את השריף חוקר את שרידי הבקתה.
"שלוש אצבעות" ששרד את הפיצוץ מופיע מאחוריו והורג אותו.
כשהקרדיטים ממשיכים, צחוקו המטורף נשמע ברקע.
דזמונד הרינגטון - כריס פלין
אלייזה דושקו - ג'סי ברלינגיים
עמנואל שריקי - קארלי מרקס
ג'רמי סיסטו - סקוט וובר
קווין זגרס - אוון וודסדורף
לינדי בות' - פרנסין פרנקי
ג'וליאן ריצ'ינגס - "שלוש אצבעות"
גארי רובינס - "שיני מסור"
טד קלארק - "עין אחת"
ויין רובסון - איש זקן בתחנת הדלק (הוא השחקן היחיד שהופיע גם בסרט ההמשך)
איבון גאדרי - האלי סמית'
ג'ואל האריס - ריצ'רד סטוקר
ג'יימס דאונינג - נהג משאית
פיתוח הסרט החל בשנת 2001 כאשר הוכרז על כך שחברות ההפקה "Summit Entertainment" ו-"Newmarket Group" שיתפו פעולה להפקת טעות בכיוון, סרט אימה בסגנון שנות ה-70 שיבוים על ידי רוב שמידט ואילו אלן מקלרוי יכתוב את התסריט.
הסרט היה קופרודוקציה של "Summit Entertainment" ו-"Constantin Films", כאשר סטן ווינסטון עיצב את האפקטים של הקניבלים ושימש גם כמפיק.
חותמים עסקה עם "ריג'נסי אנטרפרייזס", חברה-בת של פוקס, המממנים השותפים של טעות בכיוון הבטיחו הפצה מקומית באמצעות פוקס.
לפי הדיווחים, פוקס התקשתה להשיג דירוג R מ-MPAA עקב האלימות העזה של הסרט, כאשר רבים מערוצי הטלוויזיה גם סירבו לאשר את הסרט, זו אולי אחת הסיבות לכך שסרטי טעות בכיוון הבאים שוחררו ישירות לווידאו.
צילומי הסרט נערכו באונטריו, קנדה.
הבמאי רוב שמידט ציין בפרשנות שהוא מחשיב את סרט זה כמחווה אישית לסרטים המנסרים מטקסס (1974) וגבעת הפחד (1977).
הדמות של ג'סי ברלינגיים נקראה על שם הגיבורה ברומן משנת 1994 של סטיבן קינג, המשחקים של ג'ראלד.
דמותו של כריס פלין הייתה ידועה בשם אדם בתסריט המקורי.
סוג הטנדר של "שיני מסור", "עין אחת" ו"שלוש אצבעות" הוא דודג' סדרה B משנת 1948.
זהו הראשון בסדרת סרטים הכוללת שבעה סרטים:
טעות בכיוון 3: נותרים למות (2009)
בסטטיסטיקה, טעויות דגימה מתרחשות כאשר המאפיינים הסטטיסטיים של אוכלוסייה מוערכים מתת-קבוצה, או מדגם, של אוכלוסייה זו.
מפני שהמדגם לעיתים קרובות אינו כולל את כלל האוכלוסייה, סטטיסטיקות של מגדן (המכונות לעיתים קרובות אומדנים), כגון ממוצעים ורבעונים, לרוב שונות מהסטטיסטיקות של כלל האוכלוסייה (המכונות פרמטרים).
ההבדל בין סטטיסטיקת המדגם לפרמטר האוכלוסייה נחשב לטעות הדגימה.
לדוגמה, במדידה של הגובה של אלף אנשים מתוך אוכלוסייה של מיליון אנשים, לעיתים קרובות לא יצא אותו הממוצע.
מכיוון שדגימה כמעט תמיד נעשית בשביל למצוא פרטי מידע על אוכלוסייה שאינם ידועים לנו, לא ניתן למצוא את המידע המדויק; עם זאת, לעיתים קרובות ניתן להעריך אותן, בין אם בשיטות כלליות כמו bootstrapping, ובין אם בשיטות ספציפיות המשלבות הנחות (או ניחושים) בנוגע להתפלגות האוכלוסייה האמיתית ולפרמטרים שלה.
טעות הדגימה היא השגיאה הנגרמת כתוצאה מתצפית על מדגם במקום על כלל האוכלוסייה.
טעות הדגימה היא ההפרש בין נתון סטטיסטי המשמש להערכת פרמטר של אוכלוסייה לבין הערך בפועל אך הלא ידוע של הפרמטר.
בסטטיסטיקה, מדגם אקראי אמיתי פירושו בחירת פרטים מאוכלוסייה בעלת הסתברות זהה; במילים אחרות, בחירת פרטים מקבוצה ללא אף גורם חיצוני.
אי ביצוע פעולה זו בצורה נכונה יביא להטיה דגימה, אשר יכולה להגדיל באופן דרמטי את טעות הדגימה בצורה שיטתית.
לדוגמה, ניסיון למדוד את הגובה הממוצע של כלל אוכלוסיית העולם, אך מדידת מדגם ממדינה אחת בלבד, עלול לגרום להערכת יתר או תת-הערכה גדולה.
במציאות, קבלת מדגם לא מוטה יכולה להיות קשה מכיוון שפרמטרים רבים (בדוגמה זו, מדינה, גיל, מין וכן הלאה) עלולים להטות מאוד את האומדן ויש לוודא שאף אחד מהגורמים הללו לא משחק תפקיד בתהליך הבחירה.
אפילו במדגם מושלם ולא מוטה, טעות הדגימה עדיין קיימת עקב הרכיב הסטטיסטי הנותר; יש לקחת בחשבון שמדידת שניים או שלושה אנשים בלבד וחישוב הממוצע יניבו תוצאה משתנה באופן משמעותי בכל פעם.
לרוב אפשר להקטין את גודל הטעות על ידי הגדלת כמות הנתונים.
העלות של הגדלת גודל מדגם עשויה להיות גבוהה במציאות.
מכיוון שלעיתים קרובות ניתן להעריך את טעות המדגם מראש כפונקציה של גודל המדגם, נעשה שימוש בשיטות שונות לקביעת גודל מדגם כדי לשקול את הדיוק החזוי של אומדן מול העלות החזויה של לקיחת מדגם גדול יותר.
כפי שנדון, נתון סטטיסטי מדגם, כגון ממוצע או אחוז, יהיה בדרך כלל נתון לשונות ממדגם למדגם.
על ידי השוואת דגימות רבות, או פיצול דגימה גדולה יותר לקטנות יותר (ייתכן עם חפיפה), ניתן להשתמש בפיזור סטטיסטיקות הדגימה המתקבלות כדי להעריך את סטיית התקן במדגם.
המונח "טעות דגימה" שימש גם במובן דומה אך שונה באופן מהותי בתחום הגנטיקה ; למשל באפקט צוואר הבקבוק או אפקט המייסד, כאשר אסונות טבע או נדידות מפחיתים באופן דרמטי את גודל האוכלוסייה, וכתוצאה מכך יכולה להיווצר אוכלוסייה שיכולה לייצג כראוי את האוכלוסייה המקורית, אבל יכולה גם לא להיווצר אוכלוסייה כזאת.
זהו מקור לסחיפה גנטית, כאשר אללים מסוימים הופכים נפוצים יותר או פחות, ומכונה "טעות דגימה", אף על פי שאינה "שגיאה" במובן הסטטיסטי.
טעות היא אחת מן העילות המאפשרות לבטל את החוזה, בשל פגם בכריתת חוזה.
עילת הטעות קמה כאשר אדם מתקשר בחוזה עקב טעות בתפיסת המציאות - ביחס לחוזה או ביחס לנסיבות שאפפו את כריתת החוזה.
עילת הטעות מנויה בפרק ב' לחוק החוזים:
עילת הטעות מבוססת על כך שכדי להתקשר בחוזה דרושה הסכמה של שני הצדדים, המבוססת על הבנת תוכן החוזה והנסיבות שאפפו את כריתת החוזה.
העיקרון הבסיסי העומד מאחורי הכרת החוק בפגם הטעות הוא האיזון בין הגנה מפני התקשרות בהסכם מחייב עקב טעות לבין שמירה על ביטחון העסקאות ויציבות מוסד החוזה.
האפשרות לטעון לפגם מבטאת את העובדה שהחוק הישראלי מבין שייתכן מצב בו נפלה טעות בחוזה ומאפשר היחלצות מחוזה זה היות שכפייתו על הצדדים נוגד את רצונם הראשוני ואת עקרון חופש החוזים.
לעומת זאת, התנאים והסייגים להוכחת פגם הטעות מהווים התאמה של דיני החוזים לחיי המסחר והעסקים הדינמיים, הדורשים לעיתים התעלמות מפגמים קלים ברצון של צד לחוזה ואכיפת חיובי החוזה.
על מנת להוכיח התרחשותה של טעות, יש להראות את התקיימותם של כמה יסודות:
לשון החוק היא "מי שהתקשר בחוזה עקב טעות...".
על כן, ראשית, יש להוכיח קיומו של חוזה תקף, וזאת על פי המבחנים השונים הקבועים בפרק א' לחוק החוזים.
יש להוכיח קיומה של טעות, משמע, אמונה של צד לחוזה שאינה תואמת את המציאות.
גישה זו אומצה בהצעת חוק דיני ממונות, בה נכתב: " בסימן זה - 'טעות' - בין בעובדה ובין בדין, למעט טעות שהסיכון לגביה מוטל על הטועה.
יש להראות קשר סיבתי בין הטעות לבין כריתת החוזה.
על הקשר הסיבתי הנדרש להוכחת פגם הטעות להיות סובייקטיבי.
כלומר, האם אותו צד ספציפי שהתקשר בחוזה (לא האדם הסביר) התקשר בו בגלל הטעות ולא היה מתקשר בו לולא הטעות.
רק במקרה כזה, ישנו קשר סיבתי המתאים לפגם הטעות.
בנוסף, יש להוכיח שהצד התקשר בחוזה עקב הטעות, וזאת בנוגע לחוזה המסוים שלפנינו.
אף אם הוכח שהיה מוכן להתקשר בחוזה זה למרות הטעות אך בתנאים שונים (מחיר נמוך יותר וכדומה) אין בכך כדי לסתור את הקשר הסיבתי הדרוש לצורך עילת הטעות.
בנוסף לכך, על הטעות להיות טעות יסודית שלגביה "ניתן להניח שלולא הטעות לא היה מתקשר בחוזה".
יסודיות הטעות תבחן בקנה מידה אובייקטיבי, כלומר, הטעות צריכה להיות כזו שאדם סביר לא היה מתקשר בחוזה אם לא היה טועה בה.
טעות של אחד הצדדים וטעות של שני הצדדים
סעיף 14 מבחין בין רמות שונות של טעות, כשההבדל ביניהן הוא ידיעה אודות הטעות או אי ידיעה, של הצד השני לחוזה.
לדרגות אלה של הטעות ישנה משמעות בתוצאה הפגם.
סעיף 14(א) דן במצב בו צד לחוזה התקשר בחוזה עקב טעות יסודית והצד השני לחוזה ידע על כך או שהיה עליו לדעת על כך.